大鐘樓響1861年到1862年起嘅，樓高八十呎（24.4米）共五層，鐘面透得光，可以報時同報火燭，夜晚可以照明，引導船行去必打步頭。座鐘係 Rawlings 先生設計嘅，不過初時籌唔夠錢，好多細節都省畧咗。最後，德忌利士洋行東主，香港黃埔船塢大班，蘇格蘭人德忌利士（Douglas Lapraik）捐夠錢起。因為座嘢係當時中環嘅地標，所以叫佢做大鐘樓（The Clock Tower）。搭正1863年1月1號子夜12點，個鐘第一次響嚟賀新一年來臨。